Πώς θα ψήσω την τέλεια μπριζόλα στο τηγάνι
Μέχρι εννέα λεπτά. Τόσο προτείνει ο σεφ να ψήσουμε τη μοσχαρίσια μπριζόλα στο τηγάνι. Έτσι θα εκτιμήσουμε την ατόφια νοστιμιά του κρέατος.
4 μπριζόλες, χωρίς κόκαλο, περίπου 300 γρ. η καθεμία (ο σεφ προτείνει rib eye), 80 ml ελαιόλαδο, Αφρίνα, πιπέρι φρεσκοτριμμένο
Για να ετοιμάσουμε το τέλειο στέϊκ, βγάζουμε το κρέας από το ψυγείο τουλάχιστον 30 λεπτά πριν το μαγειρέψουμε. Θέλουμε να φτάσει σε θερμοκρασία δωματίου πριν το βάλουμε στη φωτιά.Μόλις περάσουν 15 λεπτά, αλατοπιπερώνουμε τις μπριζόλες και αφήνουμε για άλλα 15 λεπτά. Στο τέλος, τις ταμπονάρουμε με χαρτί, πρέπει να είναι στεγνές.Ζεσταίνουμε πολύ καλά το τηγάνι (ιδανικά σχαροτήγανο μαντεμένιο) σε δυνατή φωτιά, μέχρι σχεδόν να αρχίσει να καπνίζει.Αλείφουμε τις μπριζόλες με το λάδι και τις βάζουμε στο τηγάνι. Αν δεν τις χωράει, ψήνουμε σε δόσεις - δεν πρέπει να τις στριμώξουμε γιατί θα πέσει η θερμοκρασία του σκεύους και δεν θα ροδίσουν σωστά.Φροντίζουμε να μην τις κουνήσουμε καθόλου για 2-3 λεπτά. Κουνώντας το κρέας ή το τηγάνι δεξιά αριστερά, θα πέσει η θερμοκρασία, με αποτέλεσμα να αρχίσει το κρέας να βράζει, πράγμα που δεν το θέλουμε.Μετά από 3 λεπτά, γυρίζουμε το κρέας από την άλλη πλευρά και αφήνουμε για άλλο τόσο. Σε αυτό το σημείο το κρέας μας θα είναι rare.Αν το θέλουμε μετρίως ψημένο και για καλύτερο καραμέλωμα, ρίχνουμε 1 γεμάτη κουτ. σούπας βούτυρο και με ένα κουτάλι ραντίζουμε το κρέας, ψήνοντας για άλλα 2-3 λεπτά (προσθέτουμε το βούτυρο, γιατί, αν συνεχίζαμε το ψήσιμο χωρίς λιπαρή ουσία, το κρέας θα καιγόταν εξωτερικά). Μαζί με το βούτυρο, για νοστιμιά, μπορούμε να βάλουμε 1 σκελίδα σκόρδου και 2-3 κλωνάρια θυμάρι.Για ακόμα πιο καλοψημένες μπριζόλες, μετά τα πρώτα 6 λεπτά ψησίματος και χωρίς να προσθέσουμε τίποτα, βάζουμε το τηγάνι στον φούρνο, στους 200°C για 10 λεπτά. Βγάζουμε σε πιατέλα, σκεπάζουμε με αλουμινόχαρτο και αφήνουμε για τουλάχιστον 10 λεπτά.Κόβουμε σε φέτες, πασπαλίζουμε με ανθό αλατιού και άφθονο φρεσκοτριμμένο πιπέρι και σερβίρουμε το τέλειο στέϊκ.
Κρέας